| Šilėnų tiltas |
| --- |
| 

Šilėnų tiltasŠilėnų tiltas

56°01′15″š. pl. 22°54′16″r. ilg.﻿ / ﻿56.020716°š. pl. 22.904512°r. ilg.﻿ / 56.020716; 22.904512﻿ (Šilėnų tiltas)Koordinatės: 56°01′15″š. pl. 22°54′16″r. ilg.﻿ / ﻿56.020716°š. pl. 22.904512°r. ilg.﻿ / 56.020716; 22.904512﻿ (Šilėnų tiltas) |
|  |
| **Vieta** | Šilėnai, Šiaulių raj. |
| **Kerta** | Ventą |
| **Ilgis** | 44,1 m  |
| **Plotis** | 11 m |
| **Pastatytas** | 2001 m. |
| **Konstrukcija** | Sijinis tiltas |

**Šilėnų tiltas**, taip pat **Šliuzo tiltas** – automobilių transporto tiltas kelyje  **4008**  Kuršėnai–Švendriai–Raudėnai , nutiestas per Ventą. Stovi Šilėnų kaime, apie 2 km į šiaurės vakarus nuo Kuršėnų. 0,6 km prieš srovę stūkso Šilėnų vandens malūnas, išlikęs šliuzas. Tiltu labiausiai naudojasi Šilėnų, Svirbučių, Pažižmėlių gyventojai, Kuršėnų žemės ūkio bendrovė, miškų urėdija.

Medkirčių avarija
-----------------

Tiltas liūdnai pagarsėjo tragiška automobilio avarija, įvykusia 1998 m. gruodžio 22 d. Tą vakarą neblaivaus vairuotojo vairuojamas sunkvežimis GAZ-66, vežęs 14 medkirčių, po darbų skubėjusių kalėdinėms šventėms namo, nukrito nuo tilto. Prieš pat tiltą slidžiame kelyje gretai lėkusį sunkvežimį sumėtė, jis trenkėsi į kairiąją tilto atramą, po to į dešiniąją, pramušė ją ir iš 4 m aukščio nukrito į ledinį upės vandenį. Be vairuotojo, pavyko išsigelbėti dar keturiems medkirčiams, trys iš jų buvo sunkiai sužaloti. Kiti 10 vyrų žuvo. Tragediją primena memorialas, įrengtas prie tilto nuo Kuršėnų pusės. Ant kranto stovi dešimt į vieną sujungtų kryžių. Ant granitinės lentos, paguldytos šalia kryžių, iškalti dešimties aukų vardai. Prie naujojo gelžbetoninio tilto briaunos pritvirtintas Kazimiero Kukanauzos pagamintas kryžius, pasviręs virš upės vagos.

Tilto statyba
-------------

Pirmasis tiltas pastatytas 1914 m. Tai plieninis, sijinis, karpytasis, trijų tarpatramių tiltas. Statinio ilgis - 35,6 m, kur angų ilgiai – 7,02, 8,48 ir 7,11 m. Tilto plotis - 6,2 m. Tilto taurai įrengti masyvūs, betonine išore, viduje užpildyti žvyro gruntu.

Ventos tiltas ties Šilėnais, senųjų kuršėniškių vadinamas Šliuzo tiltu, ilgai buvo vienintelis apskrityje, tebeturėjęs medinę tilto dangą. Tą dangą tekdavo kas treji ketveri metai pakeisti. Naujojo tilto statybos klausimas kilo tiltų tyrinėtojams dar 1997 m. Tuomet atlikta generalinė tilto apžiūra nustatė prastą tilto būklę. Po medkirčių avarijos 1998 m. pabaigoje susirūpinta tilto rekonstrukcija. Manyta pakeisti medinę tilto dangą gelžbetonine. Tačiau senojo tilto atramų tyrimai parodė, jog viena iš atramų jau nebepatikima. Buvo nuspręsta statyti visiškai naują tiltą.

Naujasis tiltas pradėtas statyti įrengus laikinąjį apvažiavimo tiltą ir išardžius senąjį. Naujasis statinys buvo projektuojamas beveik dvigubai platesnis ir ilgesnis, su viena tarpine atrama vietoje dviejų. Jis – 11 m pločio, 44 m ilgio. Važiuojamąją 8 m pločio juostą iš šonų riboja metaliniai atitvarai. Abiejuose tilto pusėse įrengti šalitilčiai pėstiesiems bei dviratininkams, tilto pakraščiuose - turėklai. Tilto angos tarp kraštinių ir vidurinės atramų - po 19 m. Tiltui privalu išlaikyti ne mažiau 40 t svorį.

Bendrovė „Šiaulių plentas" jį pastatė per penkis mėnesius. Kelininkai pusę to laiko užtruko, įrengdami laikinąjį metalinį tiltą per Ventą, ardydami tvirtumu nustebinusias senojo tilto konstrukcijas.

Šaltiniai
---------

1. 1 2  Henrikas Kebeikis. Tiltas per Ventą kelio Kuršėnai-Švendriai-Raudėnai 2.0 km *lietuvai.lt* p. 93, 94 Archyvuota kopija 2023-12-22 iš Wayback Machine projekto.
2. 1 2 3  Tragedijos vietoje - naujas tiltas Archyvuota kopija 2023-12-22 iš Wayback Machine projekto. *old.skrastas.lt*
3. ↑  Girtas darbdavys medkirčius vežė į pražūtį: už dešimt gyvybių – 10 metų nelaisvės *lrytas.lt*
4. ↑  Atminimo ženklai žuvusiems Kuršėnų medkirčiams Archyvuota kopija 2023-12-22 iš Wayback Machine projekto. *old.skrastas.lt*
5. ↑  Tiltas, kur žuvo medkirčiai *siauliurajonas.lt*
6. ↑  Paaiškėjo tilto per Ventą statytojas Archyvuota kopija 2023-12-22 iš Wayback Machine projekto. *old.skrastas.lt*

  


| Artimiausi tiltai per Ventą |
| --- |
| prieš srovę: | **Šilėnų tiltas** | pasroviui: |
| Stasio Raštikio tiltas | Papilės tiltas |